शब्दों पर ऐसी बहस अमूमन आज गुम हो चली है और शब्दों के बदलते हुए रूप पत्र-पत्रिकाओं में दिखते हैं। उर्दू का ‘खमियाजा’ अब ‘खामियाजा’ के रूप में स्वीकार्य होता गया है, ‘घमसान’ को लेकर चल रही उठापटक में ‘घमासान’ जीतता हुआ दिख रहा है। इसी तरह ‘मूसलधार’ और ‘पौधरोपण’ को अब ‘मूसलाधार’ और ‘पौधारोपण’ में बदलता हुआ देखा जा सकता है। शब्दों के इस खेल में खेल से बने शब्द ‘खेलवाड़’ के साथ खेलवाड़ हुआ और वह ‘खिलवाड़’ बन गया।